ଜଜ୍ କହିଲେ- ହେ ଭଗବାନ ! ଶୀଘ୍ର ସମସ୍ତଙ୍କ ଟିକାକରଣ ହୋଇଯାଉ, ପୂର୍ବ ପରି ଦେଖାଯାଉ ସୁପ୍ରିମକୋର୍ଟ - Prameya News7\nଜଜ୍ କହିଲେ- ହେ ଭଗବାନ ! ଶୀଘ୍ର ସମସ୍ତଙ୍କ ଟିକାକରଣ ହୋଇଯାଉ, ପୂର୍ବ ପରି ଦେଖାଯାଉ ସୁପ୍ରିମକୋର୍ଟ\n1/06/2021 at 9:09 PM\nନୂଆଦିଲ୍ଲୀ ୧/୬ଃ ଦେଶରେ କରୋନା ସଂକ୍ରମଣ ଗତିରେ ବ୍ରେକ୍ ଲାଗିଛି। କିନ୍ତୁ ଟିକାକରଣର ଧିମା ଗତିକୁ ନେଇ କେବଳ ସରକାର ଚିନ୍ତାରେ ନାହାନ୍ତି ବରଂ ସୁପ୍ରିମକୋର୍ଟର ଜଜ୍ ମଧ୍ୟ ଚିନ୍ତା ପ୍ରକଟ କରିଛନ୍ତି। ସେଥିପାଇଁ ସୁପ୍ରିମୋର୍ଟର ଜଣେ ବରିଷ୍ଠ ଜଜ୍ ଭଗବାନଙ୍କୁ ପ୍ରାର୍ଥନା କରିବା ସହ କହିଛନ୍ତି ଶୀଘ୍ର ସମସ୍ତଙ୍କର ଟିକାକରଣ ହୋଇଯାଉ। ଯାହାଫଳରେ ସୁପ୍ରିମକୋର୍ଟରେ ପୂର୍ବ ଭଳି ଶୁଣାଣି ପ୍ରକ୍ରିୟା ହୋଇପାରିବ । ପୂର୍ବ ଭଳି ମାମଲାର ଶୁଣାଣି ସମୟରେ ସମସ୍ତେ ଉପସ୍ଥିତ ରହିପାରନ୍ତୁ ବୋଲି ଜଜ୍ କହିଛନ୍ତି।\nଏକ ଜାମିନ ଆବେଦନ ଉପରେ ଶୁଣାଣି କରୁଥିବା ବେଳେ ଜଷ୍ଟିସ୍ ଚନ୍ଦ୍ରଚୂଡ଼ଙ୍କ ଖଣ୍ଡପୀଠ କହିଛନ୍ତି ପ୍ରାର୍ଥନା କରୁଛି ଆଗାମୀ ଥର ଏହି ମାମଲାର ଶୁଣାଣି ସୁପ୍ରିମକୋର୍ଟରେ ହିଁ ହେଉ । କାରଣ ସବୁ ଲୋକ ସାମ୍ନାରେ ଛିଡ଼ା ହୋଇପାରନ୍ତୁ। ମାର୍ଚ୍ଚ ୨୦୨୦ରୁ ହିଁ ସୁପ୍ରିମକୋର୍ଟରେ ଭର୍ଚୁଆଲ ମାଧ୍ୟମରେ ଶୁଣାଣି ହେଉଛି। ଅନ୍ୟ ଏକ ମାମଲାରେ ଜଷ୍ଟିସ୍ ଚନ୍ଦ୍ରଚୂଡ କୋଭିଡ ସଂକ୍ରମଣ ସମୟରେ ନିଜର ଆଇସୋଲେସନ୍ ନେଇ ଅନୁଭବ ସେୟାର କରିଥିଲେ।\nସେ କହିଥିଲେ, ୧୮ ଦିନ ପର୍ଯ୍ୟନ୍ତ ଆଇସୋଲେସନ୍ରେ ରହିଥିଲି । ସେ ଏବଂ ତାଙ୍କ ପତ୍ନୀ କରୋନା ସଂକ୍ରମିତ ହୋଇଥିଲେ। ନିଜର ସମୟ ବିତାଇବାକୁ ସେ ବହିର ସାହାରା ନେଇଥିଲେ ବୋଲି କହିଥିଲେ। ଏହି ସମୟରେ ଜଷ୍ଟିସ୍ ଏମଆର ଶାହା ତାଙ୍କୁ ସର୍ବଦା ଦୁଇଟି ମାସ୍କ ବ୍ୟବହାର କରିବାକୁ ନେଇ କହିଥିଲେ। ଭ୍ୟାକ୍ସିନେସନ୍ ପଲିସିକୁ ନେଇ କେନ୍ଦ୍ର ସରକାରଙ୍କୁ ପ୍ରଶ୍ନ କରିଥବା ଜଜମାନଙ୍କ ମଧ୍ୟରେ ଅନ୍ୟତମ ଜଷ୍ଟିସ୍ ଚନ୍ଦ୍ରଚୂଡ ।
